《念奴娇·沁园秋早》
宋代·佚名

沁园秋早。对亭台冷落，荒凉池沼。西帝晨游无异胜，都把仙花开了。金粟玲珑，鹅黄娇嫩，不管霜风悄。清香入梦，梦魂惟怕天晓。乘兴折取一枝，满身兰麝，不减蟾宫好。赠与佳人，因笑道、休学姮娥空老。待约明朝，金英满地，莫遣儿童扫。相将花上，醉眠尤胜芳草。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。